Kamenický, Ladislav, minister financií SR (2024-02-15):
Ďakujem pekne. Pán Ledecký, SaS, niekedy sa hovorí, že mlčať je zlato, a v tomto prípade by som to odporúčal. Poviem otvorene, položili ste otázku, kde sa idete baviť s nami o konsolidácii verejných financií, a ja chcem pripomenúť, že konsolidácia verejných financií tu nie je kvôli dnešnej koaličnej vláde, je tu aj kvôli vám, pán Ledecký, a kvôli vašim kolegom. A musím povedať, nemám tú možnosť ukázať grafy, ale nárast zadlženia, ktorý ste tu spôsobili za tri a pol roka, je enormný. S týmto sa bortíme, zdedili sme dva obrovské deficity, s ktorými musíme sa popasovať, a môžem vám oznámiť, že konsolidáciu budeme robiť ďalších možno sedem rokov podľa nových pravidiel Európskej komisie, takže toto je výsledok, na ktorý sa vy pýtate. Ďalšia vec, vaša strana SaS podporila to, že voľby boli až 30. 9. Na jednej strane pán Sulík tvrdil, aké je jednoduché urobiť rýchlo rozpočet, ja tvrdím, že my sme urobili to, čo iní robili za sedem mesiacov, sme urobili za jeden mesiac, a vy v polovičke februára sa postavíte na tlačovú konferenciu, teda vaši kolegovia a idú rozprávať o tom, čo my ideme robiť za ďalších 1,5 miliardy na tento rok? Ja poviem jedno, teraz som urobil koopers... teda opatrenia za dve miliardy a robíme na ďalších, ale vy nás netlačte, čo máme robiť! My nepotrebujeme tieto rady. A to, že niekto hovorí o tom, že kde sa má robiť konsolidácia, tak by som chcel rád vidieť vaše programy, a to hovorím aj o programe Progresívneho Slovenska, aj o programe SaS, obidva sú deficitné. Koľko je tu všelijakých návrhov, kde sa dajú minúť peniaze, a všetci toľko veľmi rozprávate o konsolidácii, tak keď chcete konsolidovať, tak dajte na jednu A4 vaše návrhy konsolidačných opatrení, ale nie také, ktoré si poviete a za nimi si neviete stáť, ktoré napočítajú tú výšku 1,5 miliardy, ktorú treba urobiť. A poviem otvorene, rád by som to urobil všetko na výdavkovej strane, keď už teda narážate na toto, ale nedá sa to všetko urobiť len na výdavkovej strane. Môžte si očistiť všetky výdavky devä... vyše 90 % výdavkov štátneho rozpočtu sú mandatórné výdavky na valorizácie, na platy, na všetky náklady, ktoré súvisia so spravovaním samotného štátu. Že nemôžte zrušiť štát, to sa nedá, čiže musia byť tie opatrenia aj na výdavkovej, aj na príjmovej stránke. Vy tu hovoríte o tom, že... dokonca neviem, kde ste na toto prišli, že chceme realizovať konsolidáciu, nehovoríme o podpore ekonomického rastu. Aj v programovom vyhlásení vlády hovoríme o podpore ekonomického rastu, hovoríme na dennej báze. Vy ste si asi nevšimli, že tu novelizujeme stavebný zákon napríklad, ideme zrýchliť stavebné konania, kde trvali niektoré procesy mesiace, niekedy až roky. My to ideme skracovať na dni až mesiace. Rôzne EIA a rôzne iné opatrenia. Opýtajte sa všetkých starostov, ktoré, ktorí potrebujú tiež investovať, aké majú obrovské problémy s tým, ako sa naťahujú rôzne výberové konania a rôzne iné procesy, ktoré súvisia s rozvojom a s investíciami na Slovensku. Hovoríme o tom, že chceme využiť maximálne eurofondy. Nebudem hovoriť o pláne, pláne obnovy. Na ministerstve financií mám 2 mld. v šuflíku a nemám žiadne projekty. To je, tri a pol roka ste nepripravili žiadny projekt pre plán obnovy. Pán minister tu nie je, ale ten vám o tom môže veľmi dobre porozprávať. Môžete si odfajknúť, že ste si prijali nejaký zákon, že splnili sme reformu a poslali nám peniaze z Európskej únie, neznamená, že ste tu niečo vybudovali. To je len prijatie legislatívy. A nazvali ste si reformy aj to, čo reformami nikdy nebolo. Čiže podporujeme ekonomický rast. Robíme maximum pre to, aby ekonomický rast tu bol. Ale chcem povedať jednu vec na záver. Robíme na konsolidácii, ale vy nás nebudete poučovať, že kedy ju máme urobiť. A v polovičke februára to považujem doslova za drzosť. A hlavne z vašich úst. Ďakujem pekne. (Potlesk.)